UWCสดใสรับงานใหญ่ ธุรกิจโตมาก
UWC รุ่ง ล่าสุดคว้าสร้างเสาสายส่งไฟฟ้า 400 ล้าน ปีหน้างานเพียบ เล็งลงทุนธุรกิจปั้นกำไร
6 ธ.ค. 2555

UWC รุ่ง ล่าสุดคว้าสร้างเสาสายส่งไฟฟ้า 400 ล้าน ปีหน้างานเพียบ เล็งลงทุนธุรกิจปั้นกำไร
นายมณฑล เชตุวัลลภกุล รองกรรมการผู้จัดการ บริษัท เอื้อวิทยา (UWC) เปิดเผยว่า บริษัทเพิ่งได้รับงานเสาสายส่งไฟฟ้าแรงสูง 500 กิโลโวลต์ (KV) จากโครงการรับซื้อไฟฟ้าจากเขื่อนหงสา ประเทศลาว ช่วงแม่เมาะท่าตะโก จ.นครสวรรค์ มูลค่างานกว่า 400 ล้านบาท โดยจะเริ่มผลิตและส่งมอบงานภายในปี 2555 ถึงกลางปี 2557 ส่งผลให้งานในมือเฉพาะส่วนงานเสาสายส่งไฟฟ้าเพิ่มขึ้นเป็น 1.8 หมื่นตัน รวมมูลค่ากว่า 800 ล้านบาท
นอกจากนี้ บริษัทยังเตรียมประมูลงานจากโครงการเสาสายส่งไฟฟ้าแรงสูงของการไฟฟ้าฝ่ายผลิตแห่งประเทศไทย (กฟผ.) ซึ่งจะเปิดประมูลในช่วงไตรมาสแรกปี 2556 เป็นโครงการขยายงานจ่ายไฟฟ้าในภาคอีสาน ปริมาณงานรวมประมาณ 4 หมื่นตัน เมื่อรวมกับโครงการอื่นๆ ที่จะออกประมูลในปี 2556 จะมีมูลค่ารวมมากกว่า 4,000 ล้านบาท และงานสถานีไฟฟ้าย่อยที่น่าจะเปิดประมูลงานกว่า 2,000 ตัน โดยคาดว่า UWC มีโอกาสรับงานไม่น้อยกว่า 35%
“UWC มีโอกาสได้รับงานมหาศาล เนื่องจากประเทศไทยจะมีการเจรจาซื้อไฟฟ้าจากประเทศเพื่อนบ้านเพิ่มอีก 2 หมื่นเมกะวัตต์ จึงต้องสร้างเสาส่งไฟฟ้าแรงสูงมารองรับและมีโครงการพัฒนาเขตเศรษฐกิจพิเศษทวาย ประเทศพม่า รวมถึงงานด้านโทรคมนาคม โครงการ 3จี นอกจากนี้บริษัทเล็งลงทุนในธุรกิจอื่นที่สร้างผลกำไร” นายมณฑล กล่าว